《流河驿晚眺》
明代·吴国伦

日落湖光隐，沙寒雨气侵。长天送远目，去鸟促归心。

枫叶早霜下，芙蓉秋水深。贾帆飞树杪，渔网集亭阴。

鸥狎中流楫，鸦栖隔浦林。凉飙起高树，一为爽凡襟。

作者简介：（1524—1593）明湖广兴国人，字明卿，号川楼、南岳山人。嘉靖二十九年进士。由中书舍人擢兵科给事中。以赠杨继盛丧礼忤严嵩，谪南康推官，调归德，旋弃官去。嵩败，再起，官至河南左参政，大计罢归。才气横放，好客轻财，工诗，与李攀龙等号“后七子”。归田后声名更盛。有《甔甀洞稿》。